ক্ষুদ্রান্ত্র
ক্ষুদ্রান্ত্র (ইংরেজি: Small intestine) মানবদেহের খাদ্য পরিপাকতন্ত্রের একটি অংশবিশেষ যার ওপরে পাকস্থলী এবং নিম্নে বৃহদন্ত্র অবস্থিত। মানবদেহের পরিপাক তন্ত্রের শুরু মুখগহ্বরে, এরপর ধারাবাহিকভাবে গ্রাসনালী, পাকস্থলী, ক্ষুদ্রান্ত্র, বৃহদন্ত্র ও মলাশয় অবস্থিত। ক্ষুদ্রান্ত্র পাকস্থলী থেকে জীর্ণ-আধাজীর্ণ খাদ্যবস্তু গ্রহণ করে, শোষণ করে এবং এখানকার কাজ শেষে তা বৃহদন্ত্রে প্রেরণ করে। ক্ষুদ্রান্ত্র একটি গুরুত্বপূর্ণ অংশ যেখানে খাদ্য এবং মিনারেল পরিপাক এবং শোষণ হয়। স্নেহজাতীয় খাদ্যের পরিপাক ক্ষুদ্রান্ত্রে শুরু হয়। ক্ষুদ্রান্ত্র অগ্ন্যাশয়ের সঙ্গে সংযুক্ত। আবার যকৃতের মধ্যে পিত্ত থলি অবস্থিত। হেপাটো-প্যানক্রিয়াটিক নালীর মধ্য দিয়ে পিত্ত রস এবং অগ্ন্যাশয় রস (Pancreatic Juice) ক্ষুদ্রান্ত্রে প্রবেশ করে। এই প্রবেশ ওডির স্ফিংকটার (Sphincter of Oddi) দ্বারা নিয়ন্ত্রিত হয়।